Manig belangen (Mit aufgelösten Abbreviaturen)
Manig belangen·
ist ergangin·
nach der zit·
dú nv git
vns ǒgenwunne vil·
dauon wunder
wirt dar vnder·
lúte fro·
ich wer so·
wan das min frowe enwil·
wc frumt mich swie schoͤn es ist·
ob si wunnen·
mir nicht gunnen·
wil von ir·
so ist mir·
als dem gar wunnen brist·

Voglin singen·
ǒch gebringen
mir nit mag·
das der slag·
verheile den mir slůg·
in min herze·
sender smerze·
vf den grunt·
da mir kunt·
wart dc mir minne trůg·
an mine frowen minen můt·
wan dv́ reine·
wigt so kleine
min arebeit·
dauon leit
mir froͤide túre tůt·

Swenne ich schowe·
was min frowe·
wunnen hat·
ach wie gat·
dc dur dc herze min·
so zartliche·
minenkliche·
gebaret si·
secht da bi
hat si wunnenklichen schin·
si ist zewunsche wol gistalt·
so ist ir gemuͤte
rechter guͤte·
ǒch so vol·
wol ir wol·
ir wunne ist manigualt·

Froͤmdes minnen·
vnd angwinnen·
ist gelich·
des ǒch ich·
vil wol beuunden han
wan min sinne·
stent vf minne·
da ich můs·
froͤmden grůs·
vúr allen trost enpfan·
sus gez dien die minnent dar·
da vil hůte
wider ir můte
huͤten kan·
secht dar an·
verlierenz ir arbeit gar·

Dem gelinget·
licht der ringet·
vmb ein wib·
der sin lib·
sich mag gesellen zů·
wan sin sprechen·
mag ir brechen·
froͤmden sin·
der gewin·
ergêt im licht vil frů·
vor heinliche wart nie nicht·
si kan wenden·
sorge vnd enden·
froͤiden kraft·
sigehaft·
wirz gerne swa si geschicht·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse